Twee kritiek na Centurion-kapingFoto: ER24 Kapt. Agnes Huma, woordvoerder van die polisie, het aan Maroela Media gesê ŉ afleweringsvoertuig, wat sigarette vervoer het, is deur ŉ onbekende aantal verdagtes gekaap. “ŉ Bakkie met twee veiligheidswagte in het agter die afleweringsvoertuig gery, toe hulle deur drie ander motors vasgekeer is.” Volgens Huma het die insittendes van ŉ Audi A4, VW Polo Classic en ŉ BMW op die veiligheidswagte losgebrand voor hulle die afleweringsvoertuig gekaap het. Huma het gesê al die motors was wit van kleur. Russel Meiring, woordvoerder van ER24, het gesê paramedici het kort na 10:00 op die toneel aangekom en een van die veiligheidswagte gevind met ŉ skietwond aan sy kop, terwyl die ander een verskeie kere in die lyf geskiet is. “Albei mans was in ŉ kritieke toestand en is op die toneel gestabiliseer voordat hulle na ŉ nabygeleë hospitaal gehaas is vir verdere mediese sorg.” Volgens Huma is die polisie op soek na die bestuurder van die afleweringsvoertuig. “Dit is nie duidelik of hy saam met die voertuig gekaap is of van die toneel gevlug het nie.” Die polisie ondersoek sake van gewapende roof en poging tot moord.